สังคมข่าวหุ้น
*สัปดาห์นี้คาดว่ากลุ่มธนาคารพาณิชย์จะเริ่มประกาศงบไตรมาสที่ 2 โดยภาพรวมแล้ว จะเป็นบวกทั้งกลุ่มประมาณ 5% หุ้นแบงก์เล็กจะทยอยออกมาก่อน จับตา TISCO ของเฮียปลิวให้ดี คาดว่ากำไร Q2 จะสวย โต 16.8% KKP ก็เด่น 31.6% และ BBL ของเฮียโทนี่ จะโต 7.6% ส่วน KTB ของผยง น่าจะโตมากสุดสำหรับกลุ่มแบงก์ในครั้งนี้
9 ก.ค. 2561

เกียรติก้อง ว่องไวยากร
*จับตางบ Q2 กลุ่มแบงก์
*สัปดาห์นี้คาดว่ากลุ่มธนาคารพาณิชย์จะเริ่มประกาศงบไตรมาสที่ 2 โดยภาพรวมแล้ว จะเป็นบวกทั้งกลุ่มประมาณ 5% หุ้นแบงก์เล็กจะทยอยออกมาก่อน จับตา TISCO ของเฮียปลิวให้ดี คาดว่ากำไร Q2 จะสวย โต 16.8% KKP ก็เด่น 31.6% และ BBL ของเฮียโทนี่ จะโต 7.6% ส่วน KTB ของผยง น่าจะโตมากสุดสำหรับกลุ่มแบงก์ในครั้งนี้ ด้าน SCB และ KBANK ของเสี่ยปั้น คาดกำไรหดตัว เนื่องจากผลกระทบจากการยกเว้นค่าธรรมเนียม จะเลือกตัวไหนก็แล้วแต่ชอบ เพราะตอนนี้ราคามีส่วนลดกันทุกตัว เศรษฐกิจครึ่งปีหลังน่าจะเด้งแรง คาดว่าปีนี้จีดีพีจะโตประมาณ 4.8%
*แรงขายต่างชาติน่าจะค่อย ๆ ชะลอลงเรื่อย ๆ ข่าวสงครามการค้าก็เริ่มจะลดน้ำหนักลงมา หลังจากถล่มตลาดหุ้นทั่วโลกมาหลายวัน แม้ว่าจีนจะใช้มาตรการภาษีโต้สหรัฐฯ แต่หลายตลาดฯ รีบาวด์ รวมทั้งตลาดหุ้นไทย บางโบรกฯ ให้เวลาต่างชาติขายไม่เกิน 10 วันทำการ หรือประมาณ 1.4 หมื่นล้านบาท ซึ่งจะเท่า ๆ กับช่วงที่เกิดวิกฤต ฟันด์โฟลว์ก็คาดว่าจะกลับมาซื้อแทนขายได้ประมาณปลายเดือนนี้ หรืออย่างช้าก็สิงหาคม กลุ่มหุ้นก่อสร้างน่าสนใจ CK ของเฮียปลิว รวมทั้งกลุ่มบริโภคภายในประเทศ อย่าง CPALL ของตระกูลเจียรวนนท์ 
**หมอสุวิน ไกรภูเบศ ประธานเจ้าหน้าที่บริหาร บริษัท บิวตี้ คอมมูนิตี้ BEAUTY รี ๆ รอ ๆ อยู่นาน จนต้องตัดสินใจห้ามเลือดให้หุ้นบิวตี้ หลังจากที่ถูกเทขายอย่างหนักติดต่อกันหลายวันทำการ วันศุกร์ที่ 6 ก.ค.ที่ผ่านมา แจกข่าวดี เตรียมขอบอร์ดซื้อหุ้นคืน กลบข่าวร้ายที่รุมเร้ามาตลอดสัปดาห์ ใครที่ใจถึงเก็บไปก่อนหน้านี้ก็โกยกำไรใส่กระเป๋ากันไปชิว ๆ อย่างไรก็ตาม นักวิเคราะห์บางราย ยังแนะนำซื้อหุ้นตัวนี้อยู่ แต่ก็ต้องเผื่อใจไว้บ้าง
*KTC เตรียมเทรดพาร์ใหม่สัปดาห์นี้ หลังจากที่ประชุมผู้ถือหุ้นยกมือหนุนเต็มร้อย รายย่อยที่มีเบี้ยน้อยหอยน้อยก็พลอยดี๊ด๊า จะมีโอกาสเป็นเจ้าของหุ้นบัตรเครดิตรายใหญ่ของประเทศ ราคาระดับ 300 บาท จะลดเหลือ 30 บาท แถมเฮียระเฑียร ศรีมงคล ประธานเจ้าหน้าที่บริหาร ยังการันตีผลการดำเนินงาน มั่นใจในผลประกอบการของเราจะเติบโตในทุก ๆ ปี Q2 นี้ก็มีลุ้นทำนิวไฮอีก หลังจาก Q1 โตพรวด 65%
*ศุภชัย เจียรวนนท์ ประธานคณะกรรมการบริหาร TRUE คงยิ้มออก ราคาหุ้นดีดกลับแรงรับอานิสงส์ถ่ายทอดสดฟุตบอลโลก แม้กำไรไตรมาสแรกจะไม่ค่อยดี แต่ก็มีลุ้น คสช.ยืดชำระหนี้คลื่นมือถือให้ TRUE ส่วน DTAC ของเจ้าสัวบุญชัย เบญจรงคกุล ประธานกรรมการ บริษัท โทเทิ่ล แอ็คเซ็ส คอมมูนิเคชั่น คาดว่าจะประมูลคลื่น 1800 MHz จำนวน 1 ใบอนุญาต ในวงเงินราว 1.2 หมื่นล้านบาทซึ่งต่ำกว่าคลื่น 900 MHz งานนี้กลุ่มสื่อสารก็จะกลับมาคึกคักได้อีกครั้ง
*หุ้นกลุ่มพลังงานยังไม่ค่อยฟื้นตัว หลังประธานาธิบดีทรัมป์ ออกมากล่าวหากลุ่มประเทศโอเปก เป็นต้นเหตุของราคาน้ำมันแพง และควรจะลดราคาน้ำมันลงมา ด้วยการเพิ่มกำลังการผลิต โดยเฉพาะซาอุดีอาระเบีย ที่ต้องเกรงใจสหรัฐฯ เพราะพึ่งพากันอยู่ งานนี้ราคาน้ำมันเลยไปไหนไกลไม่ได้ กระทบกลุ่ม PTT ของเฮียเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ อย่างเลี่ยงไม่ได้
*ใครที่จะซื้อกองทุนไทยแลนด์ฟิวเจอร์ฟันด์ อดใจรออีกไม่นาน หลังจากเฮียกวง สมคิด จาตุศรีพิทักษ์ รองนายกรัฐมนตรี สั่งให้คลังเร่งออกขายน้องแมงเม่า เดือนกันยายนนี้ ยื่นไฟลิ่งภายในเดือนนี้ ผลตอบแทนการันตีไม่ผิดหวัง มากกว่าลงทุนในกองทุนรวมตอนนี้แน่นอน เพราะส่วนใหญ่แล้วจะไม่สาหัสก็ต้องไปหยอดน้ำข้าวต้ม
*สมบัติ พานิชชีวะ ประธานมูลนิธิทางสู่ฝัน ปั้นคนเก่ง ที่ก่อตั้งโดย บมจ.ทางยกระดับดอนเมือง ประกาศเปิดรับสมัครนักศึกษาที่กำลังจะเข้าศึกษาในระดับปริญญาตรีที่เรียนดีแต่ขาดทุนทรัพย์ เพื่อเข้ารับทุนการศึกษาตลอดหลักสูตรครอบคลุมทุกค่าใช้จ่าย นักลงทุนท่านใดที่มีบุตรหลานในวัยเรียน และสนใจ เข้าไปดูรายละเอียดเพิ่มเติมได้ที่ www.daf.or.th หรือ Facebook : มูลนิธิทางสู่ฝันปั้นคนเก่ง โทร.02-792-6527, 065-210-0707
*บริษัท บริหารสินทรัพย์สุขุมวิท จำกัด (บสส.) หรือ SAM คัดทรัพย์สิน NPA ทำเลเด่นทั่วไทยนับพันรายการ ออกจำหน่าย พร้อมขยายระยะเวลาโปรโมชั่น “SAM Smile Home ตั้งแต่วันนี้ถึง 31 ต.ค. 2561 และยังมีโปรโมชั่นอื่น ๆ ที่น่าสนใจ ทั้งให้โปรผ่อนสบาย ๆ 0% และมอบบัตรกำนัลจากร้านเฟอร์นิเจอร์ชั้นนำให้แก่ลูกค้า มีผลตั้งแต่วันนี้ถึงสิ้นปี 2561 ดูรายละเอียดทรัพย์สินได้ที่เว็บไซต์ www.sam.or.th และแอปพลิเคชัน “Sam Smile App” รวมทั้งช่องทางใหม่ล่าสุดทาง Line โดยแอด ID Line “@Samline” ได้อีกช่องทางหนึ่ง”